Rohde-dogter te bang om te getuig | Maroela Media
Die veroordeelde moordenaar Jason Rohde se oudste dogter, Katie, wat Donderdag in die hooggeregshof in die Kaap ter strafversagting sou getuig het, het 'n kort rukkie voor die tyd van plan verander.
Katie was pas as getuie ingesweer toe die verdedigingsadvokaat Graham van der Spuy vra om die hof aan te spreek en aan regter Gayaat Salie-Hlophe gesê het die getuie wil nie meer getuig nie.
Dit was nadat die regter gesê het die media kon in die hof bly en dat die klank van Katie se getuienis uitgesaai kon word sonder dat die kameras op haar gerig word. Van der Spuy het gesê die 20-jarige het net ingewillig om te getuig mits dit nie uitgesaai word nie aangesien sy onder baie "onregverdige" druk verkeer.
Nadat die reëling oor die uitsending van haar getuienis aan haar verduidelik is, het sy gesê sy is te bang om te getuig, het Van der Spuy gesê.
Hy het gesê die verdedigingspan sou weer met Katie gesels en hoor of sy wel wil getuig wanneer die hof weer byeenkom om die argumente ter strafversagting af te handel.
Rohde is op 8 November in die Kaapse hooggeregshof skuldig bevind aan die moord in 2016 op sy vrou, Susan, en aan regsverydeling deur voor te gee dat sy haar eie lewe geneem het.
Die veroordeelde is reeds sedert sy skuldigbevinding in die Pollsmoor-gevangenis in Kaapstad se suidelike voorstad Tokai. Hy is aangekeer kort nadat sy vrou se liggaam op 24 Julie 2016 met 'n kragkabel om haar nek gevind is waar dit aan die badkamerdeur gehang het van die kamer waarin hulle in die Spier-hotel buite Stellenbosch tuisgegaan het.
Rohde bly in aanhouding tot 18 Februarie nadat regter Salie-Hlope sy aansoek afgekeur het om sy borgtog opnuut toe te staan.
Jason Rhode saak: Bitter sleg wat gebeur het, sal net graag wil weet of die Alterskye vrou se liefde vir Rhode nog so sterk is
Baie onsensitief hanteer. Kinders se belange kastig op die hart gedra maar dit gaan oor nog 'n saak gewen of verloor.
Kinders behoort nie hier toegelaat word om te getuig nie. Moord is moord, en dit raak almal, nou moet hulle getuig om die man wat hulle ma vermoor het se vonnis te versag ?
Hyt n lewe geneem en moet verantwoordelikheid daarvoor aanvaar. Om die kinders te gebruik vir versagting is absurd. As hy moeg was vir sy vrou hoekom het hy haar nie net geskei en sy minnares gevat nie – syt nie verdien om vermoor te word nie. Al drie die kinders is eintlik volwasse en om nou te probeer voorgee dat hulle nie n ma en n pa kan verloor nie is belaglik. Hy moet sy straf gaan uitdien en nie skuil agter sy kinders nie.
Te veel onregverdige druk op 'n 20-jarige om in 'n saak waar een ouer deur 'n ander vermoor is, te moet getuig. 'n Mens kry al sy kinders so jammer. Hoe hartseer om jou lewe voor jou te hê, maar lewenslank opgesaal te wees met jou pa se egbreuk, jou ma se moord en jou pa se toekoms in die tronk. Die verraad van een man wat soveel lewens verwoes….